CELEX: 
Language: sk
Date: 2022-07-20 00:00:00
Title: VYKONÁVACIE NARIADENIE KOMISIE (EÚ) /... ktorým sa stanovujú postupy určovania skúšobných zariadení Únie na účely dohľadu nad trhom a overovania súladu výrobkov v súlade s nariadením Európskeho parlamentu a Rady (EÚ) 2019/1020

VYKONÁVACIE NARIADENIE KOMISIE (EÚ) …/...
            
            
               z 20. 7. 2022
            
            
               ktorým sa stanovujú postupy určovania skúšobných zariadení Únie na účely dohľadu nad trhom a overovania súladu výrobkov v súlade s nariadením Európskeho parlamentu a Rady (EÚ) 2019/1020
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011
                  1
               , a najmä na jeho článok 21 ods. 9,
            
            
               keďže:
            
            
               (1)Jedným z cieľov skúšobných zariadení Únie je pomáhať vnútroštátnym orgánom dohľadu nad trhom pri ich činnostiach prispievaním k zabezpečeniu laboratórnych kapacít pre určité kategórie výrobkov alebo pre špecifické riziká súvisiace s niektorou kategóriou výrobkov. Postupmi určovania skúšobných zariadení Únie by sa malo zaistiť najmä to, aby sa v prípade nedostatku laboratórnych testovacích kapacít určili skúšobné zariadenia Únie.
            
            
               (2)Určovanie by sa malo sprístupniť v rozsiahlej miere, aby sa zabránilo nedostatku laboratórnych kapacít. S cieľom poskytnúť takýto prístup a zabezpečiť transparentnosť procesu vedúceho k určeniu by sa malo stanoviť, ktoré verejné skúšobné zariadenia členských štátov sa na základe výziev na vyjadrenie záujmu majú určiť za skúšobné zariadenia Únie.
            
            
               (3)Určenie skúšobných zariadení Komisie za skúšobné zariadenia Únie by sa malo uskutočniť tak, že ich vymenuje priamo Komisia.
            
            
               (4)Vzhľadom na vysoký počet kategórií výrobkov a špecifické riziká súvisiace s jednotlivými kategóriami výrobkov by sa Komisia mala poradiť so sieťou Únie pre súlad výrobkov zriadenou článkom 29 nariadenia (EÚ) 2019/1020, aby sa zabezpečilo, že sa takýmto kategóriám a špecifickým rizikám pripíše správna priorita.
            
            
               (5)Určovanie skúšobných zariadení Únie by sa malo pravidelne preskúmavať s cieľom overiť, či zariadenia zabezpečujú trvalo vysokú úroveň skúšania výrobkov a či poskytujú vysokokvalitné technické a vedecké poradenstvo.
            
            
               (6)Opatrenia stanovené v tomto nariadení sú v súlade so stanoviskom výboru zriadeného článkom 43 ods. 1 nariadenia (EÚ) 2019/1020,
            
            
               PRIJALA TOTO NARIADENIE:
            
            
               Článok 1
            
            
               Postupy určovania skúšobných zariadení Únie
            
            
               1.Verejné skúšobné zariadenia členských štátov sa určujú za skúšobné zariadenia Únie na základe výzvy na vyjadrenie záujmu, v ktorej sa uvádzajú podmienky ich určenia.
            
            
               2.Skúšobné zariadenia Komisie sa určujú za skúšobné zariadenia Únie po priamom vymenovaní Komisiou, v ktorom sa uvádzajú podmienky ich určenia.
            
            
               3.Pred určením sa uskutoční konzultácia so sieťou Únie pre súlad výrobkov zriadenou článkom 29 nariadenia (EÚ) 2019/1020 (ďalej len „sieť“) k týmto dvom témam:
            
         
         
            
               a)konkrétne kategórie výrobkov a špecifické riziká súvisiace s jednotlivými kategóriami výrobkov, pre ktoré treba určiť skúšobné zariadenia Únie,
            
            
               b)podmienky určovania skúšobných zariadení Únie s cieľom zabezpečiť trvalo vysokú úroveň skúšania výrobkov a vysokokvalitné technické a vedecké poradenstvo.
            
            
               Článok 2
            
            
               Preskúmanie určenia
            
            
               1.Komisia v spolupráci so sieťou pravidelne preskúmava určovanie skúšobných zariadení Únie s cieľom uistiť sa, že skúšobné zariadenia Únie spĺňajú podmienky svojho určenia a požiadavky stanovené v článku 21 ods. 3, 5 a 6 nariadenia (EÚ) 2019/1020.
            
            
               2.Lehota na preskúmanie určenia skúšobného zariadenia Únie sa stanoví v rozhodnutí o určení skúšobného zariadenia.
            
            
               3.Ak skúšobné zariadenie Únie nespĺňa podmienky svojho určenia a požiadavky stanovené v článku 21 ods. 3, 5 a 6 nariadenia (EÚ) 2019/1020, Komisia po porade so sieťou v náležitom prípade dané určenie zruší.
            
            
               Článok 3
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 7. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25.6.2019, s. 1).